चाचा ने कुछ और लोगों को भी उसी कमरे में बुला लिया और कह दिया कि मज़हर के झोले की तलाशी लेनी ही होगी । खुद को इतने लोगों के बीच में फंसा देख, मज़हर जाने की जिद्द करने लगा । कहने लगा, हजूर, हम सोच रहे हैं कि हम पैदले निकल जाते हैं, पहुँचिये जायेंगे । काहे बिना मतलब आप लोगों को तपलिक देंगे । आप लोगों को भी असुबिस्ता हो रहा है । हम कहीं दोसरा जगह रह लेंगे ।कमरे में भरे लोगों में अब रोष बढ़ने लगा था । शक का माहौल अब और गहरा गया था । ज़रूर कोई बात है, झोला दिखाने में क्या दिक्कत हो सकती है? और झोला दिखाने कि बजाय, मज़हर चले जाने की जिद्द कर रहा है । वो भी ऐसे माहौल में, "का रे हिंयां आने से पाहिले ई बात नहीं सूझा था ? अभी तक तो तुम सोने के लिए छटपटा रहे थे, बड़का नींद आ रहा था और झोला देखाने का नाम से भाग रहे हो ? ई झोला तो अब हमको देखना ही है । मेरे चाचा बिफर पड़े, मजहर वहां से निकलने की कोशिश करने लगा, लेकिन मज़हर का निकलना वहां से इतना आसान नहीं था अब । चाचा ने पूछा, अईसन कौन चीज़ है उसमें कि तुमको देखाने में एतना पिरोब्लेम ही रहा है ? 'गौमांस" है मालिक, बच्चा लोग के लिए लिए थे, मज़हर बोल पड़ा । आपलोग ब्रह्मण हैं, कैसे छुएंगे ? चाचा को इस बात से कोई तसल्ली नहीं हुई, कहने लगे ' बाह रे मजहर बाबू, सबका जान सांसत में पड़ा हुआ है और तुमको सिकार खाना सूझ रहा है । और ई मीट कल तक खराब नहीं हो जाएगा...? मज़हर सीधे-सीधे झोला दे दो, यहाँ रायट हो रहा है, कोनो मजाक नहीं हो रहा है, ऐसा टाइम में तुमको मीट खाने का सूझा है । हम भी तो देखें गौमांस कैसा होता है, आज तक नहीं देखें हैं । चाचा ने अपनी बात कह दी, और मजहर से झोला ले लेने का आदेश भी दे दिया । लोगों ने मज़हर से झोला छीन कर मेरे चाचा के हाथ में दे दिया । चाचा ने ऊपर से ही झोला टटोलना शुरू कर दिया था । दो बहुत ही सख्त और गोल चीज़ें थीं उसमें । चाचा ने कहा. गौमांस एतना कड़ा होता है का मजहर ? मज़हर का चेहरा सफ़ेद से और सफ़ेद होता जा रहा था । चाचा ने हाथ डाल कर दोनों चीज़ें, निकाल ही लीं । उन चीज़ों के देखते ही सबके होश उड़ गए, चाचा के हाथ में दो जिंदा बम थे । बाहर रात गहराती जा रही थी...अंधेरों में जलती मशालें और जय घोष शुरू होने लगा था...